kardosdrur/scandi-wiki huggingface dataset:
Tage Thott

Tage Thott (født 5. september 1648 på Søfde, død 23. februar 1707 på Turebyholm) var en dansk gehejmeråd og amtmand.

Tage Thott, der var halvbror til Knud Thott, var født på Søfde (Sövdeborg) 5. september 1648 og har formentlig ligesom denne fået en grundig uddannelse. Efter Svenskekrigenes afslutning forblev han i Skåne, hvor han efter sin far ejede Eriksholm og Mogenstrup, og han sluttede sig til de nye magthavere og tog mod et embede som kammerherre hos den svenske enkedronning men da han i den Skånske Krig 1677 valgte at flygte til Danmark blev han fradømt ære, liv og gods i Sverige og turde ikke at tage tilbage men blev etatsråd i 1680 og amtmand over Holbæk Amt i 1683, hvor han i adskillige år forenede bestyrelsen af Ringsted og Sorø Amter. Fra 1692 var han landsdommer på Sjælland og Møn, og indimellem brugte regeringen ham i kommissioner. I 1700 blev han beskikket til medlem af Højesteret.

1703 udnævntes han til gehejmeråd og 1705 til Ridder af Dannebrog. De skånske ejendomme, som han havde arvet, solgte han. På Sjælland ejede han en kort tid Vognserup. Den 29. september 1696 giftede han sig med kansler Peder Reedtz' datter Petra Sophie (15. februar 1675 – 3. januar 1720) til Næsbyholm, Bavelse og Turebyholm. Tage Thott døde på Turebyholm den 23. februar 1707.

Kilder 

Landsdommere fra Danmark
Højesteretsdommere fra Danmark
Amtmænd fra Danmark
Godsejere fra Danmark
Tage
Danskere i 1600-tallet
Danskere i 1700-tallet
Riddere af Dannebrog (1671-1808)
Personer i Dansk Biografisk Leksikon
Personer fra Skåne
Ligestillingsrådet

Ligestillingsrådet var et dansk nævn under Statsministeriet. 

Nævnet begyndte sit arbejde i 1975 og blev lovfæstet i 1978. Det blev nedsat efter forbillede fra de andre nordiske lande, og havde til formål at komme med forslag til ligestillingslovgivningen samt at følge den og behandle klager over brud på den. Blandt de sager, rådet behandlede, var ligeløn og ligebehandling. I begyndelsen fokuserede rådet på enkeltsager 

Rådets formænd var Karen Dahlerup, Helle Degn, Grethe Fenger Møller, Anne Grete Holmsgaard og Ingrid Rasmussen. Medlemmerne repræsenterede fagbevægelsen, arbejdsgiverorganisationer, kvindeorganisationer samt kønsforskere.

Som følge af en ny ligestillingslov vedtaget i 2000 blev Ligestillingsrådet nedlagt og erstattet af Ligestillingsafdelingen, der bl.a. skulle monitorere statens og kommunernes implementering af ligestillingspolitikken. Samtidig etableredes Ligestillingsnævnet og Videnscenter for Ligestilling, der allerede blev nedlagt efter 1½ år som følge af VK-regeringens nedlæggelse af flere råd og nævn. Centrets aktiviteter blev videreført som Center for Ligestillingsforskning ved Roskilde Universitetscenter. 

Etableret i 1975
Danske råd
Ligestillingspolitik
Axel Dessau

Axel Carl Julius Dessau (23. november 1909 på Eltham i Hellerup – 25. oktober 1992) var en dansk erhvervsmand.

Dessau var søn af etatsråd, direktør Martin Dessau (død 1919) og hustru Ellen Margrethe f.
Salomonsen (død 1916). Han blev student fra Østre Borgerdydskole 1928; handelsuddannelse
1929-35 i følgende firmaer: A/S Sophus Berendsen, København, S Berendsen Ltd., London, Steatit-Magnesia, Berlin, A.L. Dessau & Cie, Paris, og Melchior, Armstrong, Dessau Co., New York; salgschef for tidsskrifterne Mandens Blad og Orientering 1936-38; selvstændig virksomhed som propaganda-konsulent 1938-49; arrangør af og sekretær ved forskellige større udstillinger og kongresser; till. propagandachef for A/S Titan 1939-43; leder af den svenske forening Nordens danske tournéafdeling 1943-45; daglig leder af Dansk Allieret Komité 1945-48; konsulent for Turistforeningen for Danmark 1948-49; leder af
dennes kontor i New York fra 1949.

Formand for the Advertising and Publicity Committee of the European Travel Commission, New York 1957-63; formand for European Travel Commission, New York 1970-72-, præsident for Danish Luncheon Club i New York 1963-66. Allied chairman for New York Asta (American Society of Travel agents) 1968-70 og formand for New York Antor (assembly of national tourist office representatives) 1969 og 70. Han var Ridder af Dannebrog.

Redaktør (sammen med Bo Bramsen) af Politikens Forlags turisthåndbog Danmark rundt (1943).

Han var gift 1. gang 20. december 1939 med Marion f. Michaelsen, f. 26. oktober 1914 i København, død 1965, datter af grosserer Hugo Michaelsen (død 1951) og hustru Carrie f. Kappel (død 1941), 2. gang 11. marts 1971 med Lis D., f. 4. december 1919, datter af kontorchef i Finansministeriet H.O.G Morner (død 1969) og hustru f. Jacobsen.

Kilder 
 Kraks Blå Bog 1974

Riddere af Dannebrog
Erhvervsfolk fra Danmark
Personer fra Hellerup
Personer i Kraks Blå Bog (afdøde)
Karen Dahlerup

Karen Dahlerup Andersen (født 17. januar 1920 i Brønderslev, død 10. juni 2018) var en dansk kvindesagsforkæmper og tidligere politiker.

Dahlerup blev efter mellemskolen uddannet defektrice og arbejdede som sådan 1937-1943. Efter nogle års beskæftigelse som fabriksarbejder og telefonist, blev hun i 1959 kontorchef for begravelsesvæsenet i Glostrup Kommune, og afløste i 1963 Grethe Hækkerup som kvindesekretær i Socialdemokratiet. Fra 1966 til 1970 var hun tillige redaktør for bladet Frie Kvinder, der blev udgivet af partiet. I 1969 besluttedes det at nedlægge kvindeudvalgene i partiet, og hendes stilling blev derfor nedlagt. Hun fungerede derfor som suppleant og blev kontorchef i Arbejdsdirektoratet.

I 1970 indtrådte Karen Dahlerup, der havde været opstillet siden 1966, i Folketinget som efterfølger for Børge Schmidt der var udtrådt, og sad i første omgang til 1971. I 1973 indtrådte hun igen, denne gang som afløser for Lene Bro som var udtrådt. Ved folketingsvalget 1977 blev Dahlerup valgt direkte til Folketinget. Frem til 1981 var hun bl.a. medlem af Finansudvalget. Hun var 1977-1979 tillige medlem af Europa-Parlamentet.

Politisk havde Dahlerup særligt fokus på spørgsmål om ligeløn, barsel og sundhedspolitik, bl.a. kritiserede hun i 1981 de politiske partier for at opstille kvinder på pladser, der ikke gav dem valg. Hun var ikke kun optaget af kvindens ligestilling, men advokerede også for ugifte fædres ret til forældremyndighed, hvilket afstedkom ros fra Foreningen Far. Hun stod bag forslaget om at nedsætte en socialdemokratisk kvindekommission, hvilket gav inspiration til Krag-regeringens Kvindekommission, der blev nedsat i 1965 med Edel Saunte som formand. Dahlerup var medlem frem til afslutningen i 1974 og var formand for dens familieudvalg fra 1967. Kommissionsarbejdet førte til oprettelsen af Ligestillingsrådet i 1975, og Dahlerup blev dets første formand. Hun sad til 1982. Efter hendes udtræden af landspolitik blev hun i 1980'erne medlem af kommunalbestyrelsen i Løkken-Vrå Kommune, hvor hun 1986-1989 var viceborgmester.

Referencer

Eksterne henvisninger 
 Karen Dahlerup i Dansk Kvindebiografisk Leksikon

Hundredårige
Tidligere folketingsmedlemmer fra Socialdemokraterne
Folketingsmedlemmer i 1970'erne
Folketingsmedlemmer i 1980'erne
Medlemmer af Europa-Parlamentet fra Danmark 1973-1979
Personer fra Brønderslev
Defektricer
Viceborgmestre fra Socialdemokraterne
Personer i Dansk Kvindebiografisk Leksikon
Karen
Personer i Kraks Blå Bog (afdøde)
Foreningen Far

Foreningen Far, formelt Foreningen Far til Støtte for Børn og Forældre, er en dansk interesseorganisation, der har til formål at virke for, "at børn i videst muligt omfang kan have en tæt kontakt til begge forældre, og at begge forældre kan bevare indflydelse på deres børns opvækst - også når forældrene ikke bor sammen. Endvidere at sikre børns og forældres rettigheder i samfundet ved at forældrene er ligestillet gennem lovgivning, doms- og administrations­praksis, samt så vidt som muligt at støtte relevant forskning indenfor børne- og familieområdet."
Dette arbejder foreningen for at opnå igennem friviligt arbejde og samarbejde med private og offentlige institutioner.
Foreningen fokuserer herudover på at tilbyde rådgivning og kurser for deres medlemmer, lige som den deltager i den offentlige debat og samarbejder med politikere.

Foreningen, der deler navn med en mandebevægelsesgruppe der var aktiv fra 1970 til 1975, blev grundlagt i 1977.

Foreningen har (pr. 2015) cirka 1.500 medlemmer og har kontor i København. Som en del af deres virke tilbyder foreningen rådgivning i en række byer.

Referencer

Eksterne henvisninger 
 Foreningen Fars hjemmeside 
 Emne: Foreningen Far , Politiko.dk
 Organisation: Foreningen Far , Dagbladet Information
 Emne: Foreningen Far , Berlingske

Etableret i 1977
Ngo'er
Svend Nielsen (komponist)

Svend E. Nielsen (født 20. april 1937) er dansk komponist. Studerede musikvidenskab på Københavns Universitet parallelt med studier i musikteori ved Det Kgl. Danske Musikkonservatorium, hvor komponisterne Vagn Holmboe, Finn Høffding og Per Nørgård var hans lærere. Underviste i en årrække i teori på Det Jyske Musikkonservatorium.

Værkliste

Orkester 
 Aria (1991) (23’)
 Aubade (1994) (12’)
 Blowing Winds (2002) (17’)
 Metamorfoser (1967) for 23 solostrygere (15’)
 Nocturne (1981) for 12 solostrygere (15’)
 Nuages (1972) (13’)
 Sommerfugledalen (2001) (50’)
 Stratocumulus (1978) (20')
 Symfoni nr. 1 (1978-79) (25’)
 Symfoni nr. 2 ‘Himmelbuer’ (1997) (25’)

Værker for solist og orkester/ensemble 
 Akustisk Regnbue (2002) for Alt og Concert Band (17') med tekst af Pia Tafdrup. 
 Ekbátana (2006) for sopran og orkester (15') med tekst af Sophus Claussen.
 Kammerkantate (1975) for sopran og ensemble (20’) med tekst af Jørgen Leth.
 Sinfonia concertante (1994) for cello solo og ensemble (20') 
 Svinedrengen (2003) for fortæller, sopran og baryton, pigekor og orkester (25') med tekst af H.C. Andersen. 
 Violinkoncert (1985) for violin og orkester (25’)

Værker for stort ensemble 
 Carillons (1995) (18')
 Nightfall (1989) (21’)
 Skyggebilleder (1995) (20’)
 The Colour Blue (1998) (20’)

Kammermusik 
 Black velvet (1988) for klarinet og strygekvartet (14’)
 Luftkasteller (1993) for blæserkvintet (20’)
 Rondo (1985) for fløjte, klaver, violin, bratsch og cello (10’)
 Strygekvartet (1987) (22’)
 Tre karakterstykker og en arie (1997) for percussion ensemble (5 musikere) (15') 
 Vindbilleder (1990) for horn, 2 trompeter, trombone og tuba (15’)

Værker for soloinstrument 
 An Introduction to the Contemporary Organ (1996-98) for orgel 
 Fall (1987) for klaver (15’)
 Med lyset vandrer skyggen (1989) for orgel (15')

Vokal 
 Dreamsongs (1988) for sopran, altfløjte, elguitar og cello (12’)
 Opstigning mod Akseki (1979) for sopran, vibrafon/violin og guitar (8’)
 På bunden af min drøm (1993) for mezzo-sopran, klarinet, klaver og cello (18') med tekst af Pia Tafdrup 
 Ritorneller (1994) for sopran og 2 guitarer (10’) med tekst af Emil Aarestrup (10’)
 Sommerfugledalen (1998/2004) for kammerkor (12 solo stemmer) (40’) med tekst af Inger Christensen
 Sonnetts of Time (1978) for sopran, fløjte, guitar, violin og cello (14’) 
 Så stille (1986) for alt, altfløjte, vibrafon, guitar og cello med tekst af Gustav Munch-Petersen

Eksterne henvisninger/kilder 
 Artikel om Svend Nielsen på Edition S' hjemmeside 
 Edition Wilhelm Hansen 

Kunstnere på finansloven
Komponister fra Danmark
Danskere i 1900-tallet
Danskere i 2000-tallet
Klassiske komponister fra det 20. århundrede
Klassiske komponister fra det 21. århundrede
Holiday on Ice

Holiday on Ice er et oprindeligt amerikansk isshow, der blev grundlagt i Ohio i 1945 af den amerikanske impresario Morris Chalfen (1909 – 1979).

Mange kunstskøjteløbere har gennem årene medvirket i showet, der kom til Europa første gang i 1952 og til Skandinavien i 1954. 

I dag produceres showet af Joop van den Ende og har hovedsæde i Amsterdam i Nederlandene. Turneen omfatter i dag ca. 20 lande med i alt 110 forestillinger. 

Holiday on Ice blev særdeles populært i Danmark i 1950'erne og 1960'erne, og Holiday on Ice er optaget i DR's Kulturarvsprojekt. Showet gæstede fra 1950'erne og op til 1970'erne København og Aarhus. Senere har showet bl.a. været afviklet i Messecenter Herning (BOXEN), der har været vært mere end 36 gange for showet.

Referencer

Eksterne henvisninger
 Holiday on Ices internationale hjemmeside
 Nyhedsklip fra 1954 med Holiday on Ice i KB Hallen i København

Etableret i 1945
Issport
Underholdende begivenheder
Lasse Laursen

Lasse Laursen (født 1969) er dansk komponist.
Han har studeret komposition på Det Jyske Musikkonservatorium hos Hans Abrahamsen, Karl Aage Rasmussen, Per Nørgård, Bent Sørensen og Wayne Siegel samt hos Louis Andriessen i Amsterdam. Han har markeret sig i det århusianske musikliv som formand for Aarhus Unge Tonekunstnere, stifter af det uafhængige musiktidsskrift Autograf, og fra 2000, som docent ved Det Jyske Musikkonservatorium i teori. Lasse Laursen er stifter af ensemblet for ny musik Ensemble 2000 (nu Scenatet). Som komponist har han fået flere værker opført, i blandt andet Barcelona og Paris.

Komponister fra Danmark
Mads Hvilsom

Mads Dittmer Hvilsom (født 23. august 1992 i Himmelev) er en dansk fodboldspiller, der spiller som angriber for Hobro IK. Han har tidligere spillet i flere danske klubber samt i en kortere periode i tysk og norsk fodbold.

Karriere 
Hvilsom fik den 5. april 2009 debut for FC Midtjyllands førstehold i SAS Ligaen, og dermed blev han med sine 16 år og 225 dage Superligaens yngste debutant nogensinde.

Han begyndte sin fodboldskarriere i Hvidovre IF og FC Roskilde.

Viborg FF 
Hvilsom blev i sommeren 2011 udlejet til Viborg FF. Aftalen var gældende til sommeren 2012, med den betingelsen af FC Midtjylland kunne ophæve aftale ved årsskiftet. Hvilsom debuterede for Viborg FF 8. august 2011 i en pokalkamp mod Skive. Fire dage senere 12. august mødte Viborg FF FC Hjørring i en ligakamp. Hvilsom scorede i denne kamp sine første tre mål for Viborg FF og dermed hattrick i sin 1. divisionsdebut for klubben. Da efterårssæsonen 2011 var afsluttet, meddelte FCM at de ville have Hvilsom retur fra lejemålet med Viborg.

Hobro IK 
I sommeren 2012 blev Hvilsom udlejet til 1. divisionsklubben Hobro IK.

I sommeren 2014 skiftede Hvilsom permanent til Hobro.

Eintracht Braunschweig 
I sommeren 2015 skiftede Mads Hvilsom til den tyske 2. Bundesliga klub Eintracht Braunschweig på en treårig aftale.

SK Brann 
Et halvt år efter Hvilsoms skifte til Eintracht Braunschweig blev det offentliggjort, at han var blevet lejet ud til norske SK Brann frem til sommeren 2017.

Esbjerg fB 
Den 21. juni blev Mads Hvilsom hentet til Esbjerg fB på en lejeaftale fra Eintracht Braunschweig. Som en del af aftalen skulle Esbjerg købe ham fri i sommeren 2017.

SønderjyskE 
Den 9. juni 2017 meddelte SønderjyskE at de havde sikret sig Hvilsom på en lejeaftale, der gjaldt frem til sommeren 2019, hvor hans kontrakt i Esbjerg fB udløb.

Hobro (igen) 
Efter udløbet af kontrakten med Esbjerg kom Hvilsom igen til Hobro, hvor han fik en treårig aftale.

Eksterne henvisninger 

Spillerprofil ved FC Midtjylland
Spillerstatistik

Referencer 

Fodboldspillere fra Danmark
Fodboldspillere fra FC Midtjylland
Fodboldspillere fra Viborg FF
Fodboldspillere fra Hobro IK
Fodboldspillere fra Eintracht Braunschweig
Fodboldspillere fra Esbjerg fB
Fodboldspillere fra SønderjyskE
Ensemble 2000

Ensemble 2000, nu kaldet Scenatet, er et ensemble oprettet i 1992 på foranledning af komponist Karl Aage Rasmussen. En gruppe unge komponister og musikere tilknyttet Det Jyske Musikkonservatorium i Aarhus dannede Ensemble 2000 med The Elsinore Players, som forbillede. Begge ensembler bestod af fløjte, klarinet, klaver, guitar, slagtøj, violin og cello. Ensemble 2000 bestilte og uropførte mere end 50 værker af unge danske og udenlandske komponister og udviklede sig til en af hjørnestenene i både det århusianske og det landsdækkende miljø for samtidsmusik.

Scenatet 
Ved udgangen af 2007 besluttedes det at omdøbe og transformere ensemblet til Scenatet. Formålet med dette var, at have et ensemble som kunne være mere vidtspændende i kraft af møder på tværs af faggrupper og mellem forskellige kulturelle nicher.

Scenatets plastiske sammensætning gør, at de kan udforske og udfordre de gængse koncertrammer. Det gør de ved, at være samlingspunkt for en række aktører, der på forskellig vis kan bidrage til at gøre musikken til mere end et lydunivers og oplevelsen til mere end en koncert.

Scenatets virke er fokuseret på projekter, hvor de arbejder sammen med talenter inden for den samtidige musik- og kunstscene.

Eksterne henvisninger/kilder 
 Scenatets hjemmeside 

Musikgrupper fra Danmark
Musikgrupper fra 1992
The Elsinore Players

The Elsinore Players var et dansk kammerensemble, som blev grundlagt af komponisten Karl Aage Rasmussen i 1975.

Ensemblet, som havde hjemsted i Århus og tog sit navn efter Helsingør Theater i Den Gamle By, bestod af fløjte, klarinet, violin, cello, klaver, guitar og slagtøj, med Karl Aage Rasmussen fungerede som dirigent.

Ensemblet markerede sig ved at bestille og uropføre talrige værker af danske komponister og indtil opløsningen i 1986 var de blandt de førende danske ensembler for samtidsmusik.

Musikgrupper fra Danmark
Kammermusik
Musik i Aarhus
Musikgrupper fra 1975
International Federation of Journalists

International Federation of Journalists (IFJ) er en international sammenslutning af fagforeninger for journalister.

IFJ arbejder for solidaritet, organisering og journalisters rettigheder som lønmodtagere, men beskæftiger sig også med trykkefrihed. Politisk betegner man sig som uafhængig, men man promoverer menneskerettigheder, demokrati og pluralisme. IFJ var i 1992 blandt initiativtagerne til ngo-netværket International Freedom of Expression Exchange. 

Foreningen blev dannet i Paris i 1926, gendannet i 1946 og etableret i sin nuværende form i 1952. I dag har foreningen over 600.000 medlemmer i over 100 lande. Hovedsædet er beliggende i Bruxelles.

Eksterne henvisninger
 International Federation of Journalists' hjemmeside

Referencer

Etableret i 1926
Internationale organisationer
Journalistik
Leonhard Blasius

Leonhard Blasius (også stavet Lennart, Leinert, mester Lineest) (død 8. december 1644 i Malmø) var en dansk bygmester i kong Christian IV's tjeneste.

Blasius, der sikkert var indvandret fra Nederlandene, arbejdede i Glückstadt i 1630'erne og ansattes 6. juli 1640 som overbygmester i afdøde Hans van Steenwinckel den yngres sted med en årlig løn på 600 daler, "og omendskønt Besoldningen løber højere end den forriges og han intet kan tegne saa vel, saa kan han dog bedre staa Værket for end som den forrige". 17. februar 1642 kaldes Blasius generalbygmester, og som Christian 4.s øverste bygmester tilfalder der ham sikkert en ikke ringe del af æren for de store byggearbejder, der gennemførtes i denne konges sidste år, først og fremmest kirkerne. Han synes således at have ledet opførelsen af Sankt Anna Rotunda og 1641 påbegyndt udvidelsen af Holmens Kirke. Året efter sluttede han kontrakt med 2 kalksnidere om stukkatur- og gipserarbejder på det smukke, endnu eksisterende loft, som skulle gøres i samme art og maner som i slotskirken i Glückstadt. I februar 1643 syner Blasius loftet og erklærer sig tilfreds. Samme år havde han arbejdet ved Reberbanen i København, medens han i Altona anlagde broen og i Glückstadt ombyggede kirken. Også i Trinitatis Kirkes fuldførelse (1643) har Blasius taget del, måske som bygmester i sidste opførelsesperiode. 1644 sendtes han til Malmø for at lede en udbedring af fæstningsværkerne, men samme år 8. december døde han.

Han var gift med Hedvig Gierritz, der overlevede ham, og året efter hans død fik enken tilladelse til at sælge den gård, som han 1642 havde købt på Østergade. Sin formue måtte hun føre ud af landet, da hun agtede sig med sine børn til Holland, hvor hun havde venner.

Selv om Blasius har været anvendt ved flere mindre istandsættelsesarbejder på kongens slotte (1641 besigtiger han Koldinghus og Nygård, 1642 Tranekær, 1644 Nyborg Slot), er hans hovedindsats kirkerne. Dog kan det næppe afgøres med sikkerhed, om Blasius har haft den afgørende Indflydelse på deres stil.

Værker 
 Medvirken ved byggeriet i København af Sankt Anna Rotunda (arbejdet indstillet 1643, kirken nedrevet 1658-63), af Holmens Kirke (1641-43) og Trinitatis Kirke (1643, nævnt sammen med Hans Anemøller)
 Besigtigelse og istandsættelse af Koldinghus, Nygård, Dronningborg Mølle og Grav, Sorø Kloster, Tranekær, Nyborg Slot, bro i Altona (1641-43)
 Besigtigtigelse af og overslag til forhøjelse af kirken i Glückstadt (1643)
 Kontrakt med murermester David Davidsen om fundament til 2 huse på Ulriksholm efter tilstillet model (1644)
 Tegning til kongens kvarter på Reberbanen (1644)
 Ledet udbedring af fæstningsværker i Malmø (1644).

Kilder 
 

Arkitekter fra Danmark
Renæssancearkitekter
Danskere i 1600-tallet
Hofbygmestre fra Danmark
Personer i Dansk Biografisk Leksikon
Georg Anton Krohg (officer)

Georg Anton Krohg (skrev sig selv Krogh) (født 1. november 1734, død 12. august 1797) var en norsk vejingeniør, yngre broder af Nicolai Frederik Krohg. 

Krohg blev født på Niteberg, hvilken gård han senere overtog. Krohg blev 1757 sekondløjtnant ved 1. søndenfjeldske dragonregiment, premierløjtnant 1758 og kaptajn 1763. 1761-63 tjenstgjorde han i Holsten. 1770 erholdt han oberstløjtnants karakter. I 1767 blev han for to år konstitueret som vejmester søndenfjelds og fik senere bestalling som generalvejmester. Han virkede i dette embede med samme nidkærhed som broderen i det nordenfjeldske, indtil han 1786 trådte af med pension. Efter denne tid levede han på Niteberg indtil sin død. 

Krohg indlagde sig som generalvejmester meget store fortjenester, og det er i en ikke ringe udstrækning at tilskrive ham, at det søndenfjeldske Norge i hin tid efterhånden blev forsynet med mere hensigtsmæssige veje end de, som tidligere havde været i brug. Han er for så vidt en værdig forløber for Peder Anker og danner med ham og sin broder det triumvirat, hvilket æren for at have skabt det norske vejnet tilkommer. I flere henseender arbejdede han under lettere vilkår end broderen; i samtiden regnedes han også for at have et lettere og skarpere hoved end denne. 

Krohg ægtede 29. januar 1776 Maren Hofgaard (1751-1821), datter af købmand Jens Hofgaard i Bragernæs. Han var var far til Christian Krohg, bedstefar til Georg Anton Krohg og oldefar til Christian Krohg.

Kilder 
 

Militærfolk fra Norge
Ingeniører fra Norge
Officerer fra Danmark
Nordmænd i 1700-tallet
Bygningsingeniører